Pele ga basimane ba a ja ba ne ba tlhapa diatla, mme ba je ka go tlhakanela. Fa ba fiwa nama ba ne ba ema ka go tlhomagana, mme e re mongwe le mongwe a ntse a abelwa jaana, a ete a logediwa ka thupa. Thulaganyo ya letsatsi le letsatsi Morago ga thupiso basimane ba ne ba fetsa malatsi a le mane ba nna fela mo ditlaaganeng, ba ikoka. Go tloga ka letsatsi la botlhano ba simolola go ne ba tswa ba tsamayatsamaya kwa ntle. Ba ne ba fiwa molemonyana o o boupi gore ba o phaphathele mo dinthong tsa bona. Le fa o baba, ba ne ba tshwanela go o itshokela. Yo ntho ya gagwe e leng botlhoko thata mo a palelwang ke go tsamaya, o ne a tshwanetse go tswa le ba bangwe mo setlaaganeng, mme e re sekgalanyana go tswa fa go sona a nne fatshe, fa ba bangwe ba tsamaela kgakajana. Go ne go twe fa a ka sala mo setlaaganeng ntho e tla etegela.